**ZK/1-31/2020.**

 **Határozat: 201-202**

 **Rendelet: -**

**Jegyzőkönyv**

**Zalakaros Város Önkormányzata Képviselőtestülete**

**2020. szeptember 29-én megtartott**

**nyílt üléséről**

**Jegyzőkönyv**

Készült Zalakaros Város Önkormányzata Képviselőtestülete a Zalakarosi Közös Önkormányzati Hivatal (8749 Zalakaros Gyógyfürdő tér 1.) tanácstermében **2020. szeptember 29-én** 07,34 órai kezdettel megtartott **nyílt** üléséről.

Jelen vannak: Novák Ferenc polgármester, Kötő Attila, Magyarné Kovács Judit, Stégli János (07,36 órakor jelent meg az ülésteremben), Végh Andor János és Vlasicsné Dörgönye Márta képviselők, Torma László aljegyző.

Az ülésen nincs jelen: Czimondor Nándor alpolgármester.

Jelen vannak: Csárdi Tamás, Zalakomár nagyközség polgármestere, Erdős János, Balatonmagyaród község polgármestere, Szabó Tamás, Galambok község polgármestere, Tulok Ferenc, Nagyrada község polgármestere és Varga Valéria, Orosztony község polgármestere.

Tanácskozási joggal jelen van: Horváthné Juhász Barbara pénzügyi osztályvezető, Dr. Szentgyörgyvölgyi Eszter jogi referens és Bodor Johanna igazgatási ügyintéző.

Jegyzőkönyvet készítette: Bodor Johanna igazgatási ügyintéző.

Novák Ferenc: Köszönti a megjelenteket. Megállapítja, hogy az ülés határozatképes, mivel 5 képviselőtestületi tag az ülésen jelen van.

Jegyzőkönyv hitelesítőknek javasolja: Végh Andor János és Vlasicsné Dörgönye Márta képviselőket.

Novák Ferenc: Szavazásra teszi fel a jegyzőkönyv hitelesítőire tett javaslatot.

Képviselőtestület 5 igen szavazattal, ellenszavazat és tartózkodás nélkül a jegyzőkönyv hitelesítőire tett javaslatot elfogadta.

Novák Ferenc: Tájékoztatja a képviselőtestületet, hogy a kiküldött meghívó két napirendi pontra tett javaslatot, melyet ismertet:

**Napirend:**

**1. Háziorvosi ügyeleti feladatellátás** Előadó: Novák Ferenc polgármester

Novák Ferenc: Javasolja felvételre és nyílt ülésen tárgyalni 2. számú napirendkénta JON-350 forgalmi rendszámú gépjármű értékesítése című napirendi javaslatot.

Szavazásra teszi fel az elhangzott napirendi pont felvételére és tárgyalására vonatkozó ügyrendi javaslatot.

 Képviselőtestület 5 igen szavazattal, ellenszavazat és tartózkodás nélkül az ügyrendi javaslatot elfogadta.

Novák Ferenc: Szavazásra teszi fel a napirendi pont felvételére és tárgyalására vonatkozó döntés figyelembevételével a napirend elfogadására vonatkozó ügyrendi javaslatot.

 Képviselőtestület 5 igen szavazattal, ellenszavazat és tartózkodás nélkül a napirend elfogadására vonatkozó ügyrendi javaslatot elfogadta.

**Az elfogadott napirend:**

**1. Háziorvosi ügyeleti feladatellátás** Előadó: Novák Ferenc polgármester

**2. A JON-350 forgalmi rendszámú gépjármű értékesítése**

 Előadó: Novák Ferenc polgármester

**Napirend tárgyalása:**

**1. Háziorvosi ügyeleti feladatellátás** Előadó: Novák Ferenc polgármester
 (Előterjesztés a jegyzőkönyvhöz mellékelve. )

Stégli János 07,36 órakor megjelent az ülésteremben.

Novák Ferenc: Röviden ismerteti az előterjesztést. Hozzáteszi, az lett volna a jó, ha valamennyi, a 15 település képviselőtestületének véleménye itt lenne. A kistérségi társulás nevében levélben megkeresésre került Manninger Jenő és Cseresnyés Péter országgyűlési képviselő úr, a Kisvárosok Szövetsége, a Települési Önkormányzatok Országos Szövetsége, Nagykanizsa Város Ügyelete és a Városkörnyéki Ügyeleti Társulás, Keszthely Városkönyvéki Orvosi Ügyelete. A Zala Megyei Kormányhivatal Nagykanizsai Járási Hivatala Népegészségügyi Osztálya felé is jeleztük e problémát, jó lenne, ha módszertani ajánlást adnának.

Kötő Attila: Egyetért a határozati javaslattal. Ez nem egyedi probléma, ha Zalakarosnak ez akkora probléma, másnak is az lesz. Addig tartsuk fenn az ügyeletet ameddig tudjuk. A két országgyűlési képviselő úr tud a problémáról.

Novák Ferenc: A Kistelepülések Szövetségének volt itt Zalakaroson ülése, jelezte feléjük is a problémát, Pogácsás Tibor államtitkár úrral is tárgyalt az orvosi ügyelet és vízmű kérdésében.

Vlasicsné Dörgönye Márta: Jelzi 2006-ban az orvosi ügyelet létrehozásában aktívan részt vett, ismeri a települések helyzetét, ennek megfelelően alakítja ki a véleményét is. Ez az együttműködés akkor működik, ha az összes település így gondolja, a jelenlegi ügyeleti körzet 7 háziorvosi körzetet jelent. Ha egy körzet kiválik, akkor a finanszírozás szinte lehetetlenné válik. A környező települések véleményét nem ismerjük; nem tudjuk, hogy mit szeretnének. Lehetne osztott ügyelet vagy bármilyen formában működhetne, de ehhez egyeztetések szükségesek. A jelenlegi felállásban mintegy 10 orvos ügyel most, és szükséges lenne, hogy ehhez csatlakoznának olyan orvosok, akik egyáltalán nem ügyelnek. Próbáljanak a polgármesterek, önkormányzatok a háziorvosukkal beszélni arról, hogy ha legalább heti 1 vagy 2 alkalmat bevállalnának, az nagyon jó lenne. Véleménye szerint ezt a helyzetet csak a települések együttműködésével lehet megoldani.

Csárdi Tamás: Azért, hogy itt vagyunk, ez jelzi a helyzet súlyát. Politikai síkon, a Belügyminisztériummal egyeztettek, azt mondták, hogy háziorvosi ügyeleti feladat-ellátás jogszabályi környezete 2022-ig nem fog megváltozni. Dr. Rus Jánossal, aki közreműködő orvosokat biztosít Zalakaros részére, tegnap egyeztetett. A zalakomári két körzet közül az egyikben egy 80 éves háziorvos rendel, a másik körzetben helyettesítés van. Bele lehet írni a megállapodásba, hogy ügyeljenek az orvosok, de kérdés ennek hogyan lehet érvényt szerezni. Az elmúlt időszakban egyeztettek a polgármesterekkel, érdeklődtek Nagykanizsánál, Keszthelynél. Zalakomár 351 Ft/fő/hó összeget fizet, Marcaliban 50 Ft/fő/hó lenne a díj. Akár oda is csatlakozhatnának, de ők szeretnének Zalakarosnál maradni. Az előző kistérségi társulási ülésen úgy döntöttek, hogy a többi polgármester is írja alá azt a levelet, amely az országgyűlési képviselők felé megküldésre kerül, nehezményezik, hogy egyedül a társulás elnöke írta alá. Együtt kellene megoldani ezt a problémát. Azt javasolja, hogy Dr. Rus Jánost bízzák meg 2021. január elsejétől. Ők 80 ügyeletet visznek az országban. Szeretnék, ha ez Zalakaros kezéből kikerülne és profi szakember kezébe kerülhetne, a települések 2021-ben nem szeretnének többet fizetni, mert nem tudnak többet adni. 5 évvel ezelőtt Zalakaros viselte a költségek 40%-át, most a 15%-át. A települések értetlenül állnak ezelőtt.

Szabó Tamás: 2018-ban Galambok község hozzájárulása 2,5 millió forint volt, 2020-ban a hozzájárulás összege 3,7 millió forint. Fél év után már plusz kiegészítést kellett fizetni. Most 250 Ft/fő/hó-nál tartunk, utána 315 Ft/fő/hó ajánlatot kaptunk. Ezzel az összeggel számolva 5,1 millió forintot kellene fizetnie Galamboknak. A környékbeli települések nem állnak ilyen jól, hogy ki tudják fizetni. Úgy érezzük, hogy az ügyelet Zalakarosnak nagyon fontos és ők próbálják megfizettetni a többi településsel a pénzt.

Erdős János: Szeretnék, ha a 4 település Balatonmagyaród, Garabonc, Nagyrada és Zalaszabar, és lehet Zalamerenye is 100 Ft/fő/hó összeget fizetne. Ők sem állnak olyan helyzetben, hogy ezt az összeget ki tudnák fizetni.

Novák Ferenc: Köszönettel vette az észrevételeket, az szűrhető le, hogy a települések nem tudnak nagyobb terhet vállalni. Azt javasolja a képviselőtestületnek, hogy ne mondja fel a feladat-ellátási szerződéseket és további tárgyalások legyenek.

Vlasicsné Dörgönye Márta: Akarjuk-e, hogy az a zalakarosi ügyelet továbbra is működjön vagy szüntessük meg? Itt az idő a pénz. Az elmúlt 2 hónap nem telt eredményesen, javaslata az önkormányzatok osszák meg az információkat egymással. A települések nem nyilatkoztak arról, hogy milyen terhet tudnak vállalni jövőre.

Novák Ferenc: Az önkormányzatok nyilatkozata szükséges hozzá, hogy tudjunk kalkulálni.

Kötő Attila: Minden képviselőtestületi ülés úgy kezdődik, hogy a költségvetés jelenleg hogyan áll. Megköszönte a településeknek az őszinte tájékoztatást. Kell a nyilatkozat tőlük, mert így tudják kiszámolni az összeget. Kérdése, hogy itt miért kellene 315 Ft-ot fizetni, máshol meg 50 Ft-ot, miért?

Csárdi Tamás: Ők is minden ülést úgy kezdenek, hogy milyen a költségvetés. A magasabb díjra reagálva, most 20 napot az Emergency ügyel, ez is arra utal, hogy Zalakaros nem tudja ellátni a feladatot. Dr. Rus János azt mondta, hogy erre van megoldása. Valami induljon el.

Szabó Tamás: Galambok döntött: a 2021. évre a 2019. évi összeget, 180 Ft-os hozzájárulást veszi tárgyalási alapul.

Vlasicsné Dörgönye Márta: A polgármesterek azért vannak itt, hogy Zalakaros álláspontját megismerjék, de ehhez az kellene, hogy ők mondják meg, hogy mit szeretnének, mi az, amit 2021-re vállalni tudnak.

Csárdi Tamás: A 2020. évi összeget tudnák biztosítani.

Kötő Attila: A szándék az, hogy nem mondjuk fel a szerződéseket. Kérdése, hogy a költségvetésben van-e a többletforrásra fedezet?

Horváthné Juhász Barbara: Nem lehet most még forintosítani, február 28-ig van szerződés a közreműködő céggel, az Emergency-vel, biztos, hogy emelni fognak, rá van kényszerülve az önkormányzat külső cég bevonására.

Vlasicsné Dörgönye Márta: A jövő évet koncepcionálisan át kell gondolni. A települések nyilatkozata alapján tudjuk meg, hogy mennyit tudnak vállalni, Zalakaros is ismeri pénzügyi helyzetét. Alapos előkészítő munka és közös együttműködés kell, hogy költséghatékonyan meg lehessen oldani a feladatellátást. A kialakult helyzetre, a szűk időre tekintettel, az együttműködés érdekében javasolja a háziorvosi ügyeleti feladatellátásban érintett önkormányzatokkal kötött feladat-ellátási megállapodás módosítását úgy, a 3 hónap felmondási időtől tekintsünk el, rövidebb legyen ez az idő, javaslata szerint 1 hónap.

Varga Valéria: Mindenki próbálja egy kicsit a háziorvosát noszogatni. Az új háziorvosunk Hévízről jön majd, amikor egyeztettünk, akkor arról is szó volt, hogy itt ügyeljen. A Tarnai doktornő is vállalni fogja.

Csárdi Tamás: Igyekszünk beszélni háziorvosainkkal.

Novák Ferenc: Szavazásra teszi fel az alábbi határozati javaslat elfogadását:

1./ Zalakaros Város Önkormányzat Képviselőtestülete továbbra is biztosítja a háziorvosi ügyeleti ellátást a feladatellátásban érintett önkormányzatok számára, így nem kívánja felmondani a feladat-ellátási megállapodásokat.

2./ Zalakaros Város Önkormányzat Képviselőtestülete kezdeményezi és részéről jóváhagyja a háziorvosi ügyeleti feladatellátásban érintett önkormányzatokkal kötött feladat-ellátási megállapodás módosítását úgy, hogy a megállapodás 12. pontja az alábbiak szerint módosul:
12.) Jelen megállapodást mindkét fél a naptári év utolsó napjával mondhatja fel. A felmondásról szóló döntést a képviselő-testület – minősített többséggel- legalább egy hónappal korábban köteles meghozni, és a másik szerződő féllel írásban közölni.

3./ Zalakaros Város Önkormányzat Képviselőtestülete felhatalmazza a polgármestert, a 2./ pont szerinti feladat-ellátási megállapodás módosításának aláírására.

4./ Zalakaros Város Önkormányzat Képviselőtestülete – arra is tekintettel, hogy feladatellátásban érintett önkormányzatok a kistérségi társulás július 16-i ülésén kinyilvánították, hogy több forrást nem tudnak biztosítani a feladatellátásra- tudomásul veszi, hogy a feladatellátásban érintett önkormányzatok a 2020. évi hozzájárulásuk összegével tudnak hozzájárulni az ügyelet fenntartásához.

5./ Zalakaros Város Önkormányzat Képviselőtestülete a 323/2019. (XI.21.) számú határozatban foglaltakat megerősítve felkéri a polgármestert, hogy a feladatellátásban érintett önkormányzatok polgármestereit kérje fel, hogy ösztönözzék a településeken szolgálatot teljesítő háziorvosokat, hogy jelentősebb szerepet vállaljanak a zalakarosi ügyeleti feladatok ellátásában, illetve a képviselőtestület aktív szerepvállalást, együttműködést kér az önkormányzatoktól az optimálisabb ügyeleti működtetés érdekében.

 Képviselőtestület 6 igen szavazattal, ellenszavazat és tartózkodás nélkül a javaslatot elfogadta és az alábbi határozatot hozta:

**Képviselőtestület 201/2020. (IX.29.) számú határozata:**

1./ Zalakaros Város Önkormányzat Képviselőtestülete továbbra is biztosítja a háziorvosi ügyeleti ellátást a feladatellátásban érintett önkormányzatok számára, így nem kívánja felmondani a feladat-ellátási megállapodásokat.

2./ Zalakaros Város Önkormányzat Képviselőtestülete kezdeményezi és részéről jóváhagyja a háziorvosi ügyeleti feladatellátásban érintett önkormányzatokkal kötött feladat-ellátási megállapodás módosítását úgy, hogy a megállapodás 12. pontja az alábbiak szerint módosul:
12.) Jelen megállapodást mindkét fél a naptári év utolsó napjával mondhatja fel. A felmondásról szóló döntést a képviselő-testület – minősített többséggel- legalább egy hónappal korábban köteles meghozni, és a másik szerződő féllel írásban közölni.

3./ Zalakaros Város Önkormányzat Képviselőtestülete felhatalmazza a polgármestert, a 2./ pont szerinti feladat-ellátási megállapodás módosításának aláírására.

4./ Zalakaros Város Önkormányzat Képviselőtestülete – arra is tekintettel, hogy feladatellátásban érintett önkormányzatok a kistérségi társulás július 16-i ülésén kinyilvánították, hogy több forrást nem tudnak biztosítani a feladatellátásra- tudomásul veszi, hogy a feladatellátásban érintett önkormányzatok a 2020. évi hozzájárulásuk összegével tudnak hozzájárulni az ügyelet fenntartásához.

5./ Zalakaros Város Önkormányzat Képviselőtestülete a 323/2019. (XI.21.) számú határozatban foglaltakat megerősítve felkéri a polgármestert, hogy a feladatellátásban érintett önkormányzatok polgármestereit kérje fel, hogy ösztönözzék a településeken szolgálatot teljesítő háziorvosokat, hogy jelentősebb szerepet vállaljanak a zalakarosi ügyeleti feladatok ellátásában, illetve a képviselőtestület aktív szerepvállalást, együttműködést kér az önkormányzatoktól az optimálisabb ügyeleti működtetés érdekében.

Határidő: azonnal
Felelős: Novák Ferenc polgármester
Operatív felelős: Dr. Szentgyörgyvölgyi Eszter jogi referens – 2./ és 3. pont vonatkozásában
 Gaál Krisztina személyzeti-és önkormányzati referens – 1./ és 5. pontok
 vonatkozásában
 Horváthné Juhász Barbara pénzügyi osztályvezető – tájékoztatásul a
 költségvetés számára 4./ pont

**2. A** **JON-350 forgalmi rendszámú gépjármű értékesítése**

 Előadó: Novák Ferenc polgármester
 (Előterjesztés a jegyzőkönyvhöz mellékelve. )

Novák Ferenc: Javasolja elfogadásra az előterjesztés szerinti határozati javaslatot, melyet szavazásra tesz fel.

 Képviselőtestület 6 igen szavazattal, ellenszavazat és tartózkodás nélkül a javaslatot elfogadta és az alábbi határozatot hozta:

**Képviselőtestület 202/2020. (IX.29.) számú határozata:**

Zalakaros Város Önkormányzat Képviselőtestülete felkéri a polgármestert, hogy értékesítésre hirdesse meg az önkormányzat tulajdonában lévő JON 350 forgalmi rendszámú gépjárművet.

Határidő: 2020.november 30.
Felelős: Novák Ferenc polgármester

Operatív felelős: Horváthné Juhász Barbara pénzügyi osztályvezető

Novák Ferenc: Mivel a nyílt ülésen tárgyalandó napirend nem volt, megköszönte a részvételt és az ülést 08,32 órakor bezárta.

Kmft.

 Novák Ferenc Torma László

 Polgármester Aljegyző

 Végh Andor János Vlasicsné Dörgönye Márta
 Jkv. hitelesítő Jkv. hitelesítő